સાંજે અપર્ણા, હિમાદ્રીશ, મિતેશ અને હું એક ગાદલા પર બેસી વાતો કરતાં કરતાં ડાયરી લખતાં હતાં. અમારી ચારેયની દોસ્તી સરસ છે. વાતો કરતાં મસલત કરી કે રાત્રે અઢી વાગે ગાદલાં, રજાઈ, ઓશીકાં, નાસ્તો, પાણી, કૅમેરો, ગરમ કપડાં, બધું લઈને સરોવરના કિનારે બેસીને તારા જોઈશું. સૂર્યાસ્ત પણ જોયો. અદ્દભુત દ્રશ્ય હતું. સૂર્યાસ્ત સમયે પાછી રંગોની મિલાવટ બદલાઈ જાય. ભૂરો રંગ વધારે ઘેરો બને. સાથે અસ્ત થતા સૂરજની લાલિમા અને સોનેરી ઝાંય ભળે. સૂરજ ઢળતાં બધા જ રંગોની મિલાવટ ફરી પાછી બદલાય. રાત્રે પથારી બારી પાસે લીધી હતી તેથી તારાઓ જોવાની ખૂબ મજા પડી.